KYK: Bryson se spierkrag een te veel vir drywer | Netwerk24
07 Augustus 2020 11:32
Bryson DeChambeau het sy drywer die laaste paar maande met soveel mag en mening geswaai, dat dit bloot net 'n kwessie van tyd was voordat hierdie spiertier-gholfspeler se stok in twee sou spat.
Daar kon 'n klapgeluid gehoor word toe hy sy bofhou op die sewende putjie in die eerste ronde van die PGA-kampioenskap op Harding Park in San Francisco geslaan het. Die kop van die stok het afgebreek toe hy daarop geleun het om sy pennetjie op te tel.
"Ek dink dit is al die swaaie wat ek oor laaste tyd daarmee geslaan het," het DeChambeau laggend oor sy stukkende drywer gesê terwyl hy van die bof gestap het nadat die bal 270 m verder in die ruveld geëindig het.
Bryson DeChambeau bekyk sy stukkende drywer tydens die eerste ronde van die Amerikaanse PGA-kampioenskap in San Francisco. Foto: AP
Hy het 10 kg se spierkrag vanjaar bygesit en dit is een van die groot besprekingspunte van die gholfwêreld sedert die PGA-reeks ná die koronaviruspandemie hervat het. Hy is nou baie meer gespierd en slaan die bal aansienlik verder vanaf die bowwe.
Aangesien die stok nie gebreek is in 'n woedebui nie, het die reëls DeChambeau toegelaat om te vra vir 'n plaasvervangerstok en iemand van sy span het dit gaan haal voordat hy sy volgende bofhou moes speel.
"Die stok het gebreek weens slytasie oor die afgelope ruk," sê hy.
"Hierdie materiaal gaan nie vir altyd hou nie, maak nie saak hoe sterk jy dit maak nie, maar daardie stok het die afgelope jaar gehou waar ek dit teen meer as 200 myl per uur geswaai het. Ek dink dit het heel goed gehou." – Reuters